《依韵和酬雷太简见贻之什》
宋代·黄庶

生长诗与书，不信世道难。
出处愧古人，章句得一官。
舌强不肯柔，开口谁欣欢。
十年走尘土，蹭蹬苦地寒。
纡朱非良贵，宁较厚与单。
古心自突兀，胸中郁万端。
昔常玩于水，今乃知其澜。
身世心已灰，人事鼻可酸。
病卧得君诗，喜试昏膜看。
意远辞淡泊，稠重欲相宽。
以言药我病，吴鲈佐秦餐。
大句牵勉酬，韵高语难安。

作者简介：宋洪州分宁人，字亚父。黄湜子。仁宗庆历二年进士。历佐一府三州，皆为从事。后摄知康州。工诗。有《伐檀集》。